Kære børnehaveklasseleder

Du har modtaget Zak i Skole, som nu er klar til at blive slidt godt og grundigt af elever og forældre.

Jeg har selv slidt på bogen med mit barnebarn, Karl, der nu har afsluttet bh.kl. Jeg var rigtig spændt på, hvordan det ville gå. Der var lagt op til total hygge, og så gik vi i gang. Min lettelse var stor, da det gik efter hensigten, for vi fik en rigtig god snak til de forskellige temaer. Det er nemlig snakken, der er den vigtigste.

Jeg har faktisk aldrig kunnet få ham til at snakke og reflektere så meget over alle de spørgsmål og oplevelser, der dukker op, når man starter med at gå i skole. Vores børn, eller børnebørn, er ikke altid så meddelsomme, navnlig ikke drenge. Men oplægget i temaerne fik hans tunge på gled. Tegningerne fik han besked på at lave ret hurtigt, og så skrev jeg til – og så gik snakken. Men kun så længe, det var sjovt, og han havde fokus.

Så det er vigtigt at melde ud til forældrene, at det handler om at få en god snak, den må ikke være for lang, og det skal være rigtig hyggeligt! Og opgaverne kan og må kun laves, når barnet har en voksen ved siden. Ikke alene.

Vedhæftet er nogle få retningslinjer. En decideret lærervejledning vil jeg helst vente med, da bogen forhåbentlig er så let at gå til, så det ikke er nødvendigt. Så jeg afventer, hvad I siger. Så skriv gerne, hvis I efter opstarten mangler et par vejledningsord. Skriv også, hvis I får en god ide til opgaver til kopiark. Måske kan jeg så få dem lavet til jer. Kopiark til tema 1 sendes i starten af næste uge.

Zak i Skole kører som et pilotprojekt på skoler i Kolding Kommune og på flere andre skoler i landet. Bogen er derfor blevet solgt meget billigt, til gengæld håber vi, at vi undervejs og efter forløbet kan få en tilbagemelding jer. Hvad gik godt, hvad gik ikke godt? Hvilke ønsker har I? osv. Så vil udgaven af Zak i Skole næste år kunne blive efter jeres hoved, så I kan føle det som en hjælp.

Vi arbejder stadig på at få en funktionel hjemmeside. I får besked, når den er klar. Foreløbig er der ikke mere, der skal lægges ud, end at jeg let kan sende som nu pr. mail. Vedhæftet er her:

* PDF med siderne til Tema 1, som I kan bruge som tavlebog
* PDF med PowerPoint til Forældre om Zak. Kan f.eks. bruges til Intro på forældremøde
* Overordnede retningslinjer og kort vejledning til Tema 1

Men igen, det er jer som børnehaveklasselærere, der bestemmer, hvad der skal laves og hvornår og hvordan. Vi vil meget gerne høre, hvordan I har grebet det an og videregive jeres gode erfaringer. Så vi vil vende tilbage, når I nu er kommet i gang.

God fornøjelse

Venlig hilsen

Kirsten Christensen-Dalsgaard